text: Kolding vært for EM-slutrunde for U20
  01 juli 2015 kl. 08.26
  Kolding Kommune bliver værter, når DHF i 2016 skal arrangere EM for Herre-U20-landshold.
  - Kolding er et naturligt valg, siger Per Bertelsen, formand for Dansk Håndbold Forbund.
  - Dels har byen som rekordmester i dansk herrehåndbold stolte traditioner, og dels er faciliteterne både hal- og hotelmæssigt så udbyggede, at det giver fin mening at holde så stort et arrangement på så relativt et lille område, tilføjer han.
  Spillestederne for de 16 bedste europæiske herreungdomslandshold bliver KIF Kolding Københavns hjemmebane TreFor Arena og Arena Syd i Vamdrup. En arena beliggende 16 kilometer fra Koldings centrum med plads til 1500 tilskuere.
  Borgmester i Kolding, Jørn Pedersen, ser frem til at tage imod de mange professionelle sportsfolk.
  - I øjeblikket hiver vi mesterskaber til Kolding i samme tempo, som KIF Kolding København hiver guldmedaljer hjem. Det passer godt til en sportsby som Kolding at arrangere store internationale mesterskaber, for vores haller er klar, og hotelforholdene er store og rigtigt fine," siger Jørn Pedersen.
  